**อย. เตือน อย่าซื้อผลิตภัณฑ์แอบอ้างลดความอ้วน**

4 มีนาคม วันอ้วนโลก อย. เตือนผู้บริโภคอย่าหลงเชื่อโฆษณาผลิตภัณฑ์เสริมอาหารที่อวดอ้างสรรพคุณว่าสามารถลดน้ำหนักได้ในเวลาอันรวดเร็ว เสี่ยงได้รับผลิตภัณฑ์ลักลอบผสมไซบูทรามีน ผลข้างเคียงอันตรายถึงชีวิต พร้อมแนะ 3 ทริค สุขภาพดีและปลอดภัย 2 อ. และ 1 ต. ตรวจสอบการอนุญาตผลิตภัณฑ์ก่อนซื้อ ควบคุมอาหาร และออกกำลังกาย

**เภสัชกรเลิศชาย เลิศวุฒิ รองเลขาธิการคณะกรรมการอาหารและยา** เปิดเผยว่า วันอ้วนโลก (World obesity day) ตรงกับวันที่ 4 มีนาคมของทุกปี ซึ่งปัจจุบันคนส่วนใหญ่ให้ความสำคัญกับการดูแลรักษารูปร่างมากขึ้น บางคนเลือกคุมอาหาร ออกกำลังกาย บางคนเลือกใช้ทางลัดอย่างการรับประทานผลิตภัณฑ์เสริมอาหารที่อวดอ้างสรรพคุณลดน้ำหนัก สำนักงานคณะกรรมการอาหารและยา (อย.) ในฐานะหน่วยงานที่กำกับดูแลและควบคุมคุณภาพ ความปลอดภัยของผลิตภัณฑ์สุขภาพ มีความห่วงใยผู้บริโภค จึงขอเตือนผู้บริโภคอย่าหลงเชื่อโฆษณาผลิตภัณฑ์เสริมอาหารที่อวดอ้างสรรพคุณว่าสามารถลดน้ำหนักได้ เช่น กินแล้วลดน้ำหนัก เห็นผลไว เห็นผลจริง การันตีไม่มีผลข้างเคียง เป็นต้น ซึ่งผลิตภัณฑ์ที่อวดอ้างเหล่านี้ส่วนใหญ่มักพบลักลอบผสมสารไซบูทรามีน

สารไซบูทรามีน จัดเป็นวัตถุออกฤทธิ์ในประเภท 1 ตามประมวลกฎหมายยาเสพติด ซึ่งมีผลข้างเคียง โดยเฉพาะกับผู้ป่วยโรคหัวใจและหลอดเลือด โรคความดันโลหิตสูง โรคหลอดเลือดสมองตีบ โรคตับ โรคไต โรคต้อหิน หญิงตั้งครรภ์และให้นมบุตร โดยจะมีอาการข้างเคียง คือ ปากแห้ง ปวดศีรษะ นอนไม่หลับ ท้องผูก ทำให้เกิดความดันโลหิตสูง หัวใจเต้นเร็ว อาจถึงขั้นเสียชีวิตได้ ทั้งนี้ การลดน้ำหนักอย่างถูกวิธีนั้น อย. แนะนำยึดหลัก 2 อ. คือ 1. ควบคุมอาหารโดยปรับเปลี่ยนพฤติกรรมการบริโภค ลดอาหารหวาน มัน เค็ม 2. ออกกำลังกายอย่างสม่ำเสมอ

**รองเลขาธิการฯ อย.** กล่าวเพิ่มเติมว่า นอกจากนี้ ขอให้ยึดหลักอีก 1 ต. ตรวจสอบข้อมูลการอนุญาตก่อนเลือกซื้อผลิตภัณฑ์สุขภาพใด ๆ โดยสามารถตรวจสอบได้ที่เว็บไซต์ อย. www.fda.moph.go.th หรือผ่าน Line@FDAThai, Facebook : FDAThai และสามารถตรวจสอบการได้รับอนุญาตโฆษณาผลิตภัณฑ์ผ่านทางหน้าเว็บไซต์ อย. หมวดบริการประชาชน หัวข้อสืบค้นใบอนุญาตโฆษณา หากมีข้อสงสัยเรื่องความปลอดภัยของผลิตภัณฑ์สุขภาพ สามารถสอบถาม หรือแจ้งร้องเรียนได้ที่สายด่วน อย. 1556 หรือผ่าน Line@FDAThai, Facebook : FDAThai หรือ E-mail : 1556@fda.moph.go.th ตู้ ปณ. 1556 ปณฝ. กระทรวงสาธารณสุข จ.นนทบุรี 11004 หรือสำนักงานสาธารณสุขจังหวัดทั่วประเทศ

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 2 มีนาคม 2567 / ข่าวแจก 83 ปีงบประมาณ พ.ศ. 2567**